Gaius Trebonius

Gaius Trebonius (natus circa 90 a.C.n., mortuus Smyrnae anno 43 a.C.n. mense Ianuario), vir Romanus antiquus fuit  qui bellis ac rebus publicis aetatis suae interfuit, primo in partibus Caesaris ac deinde ut interfector dictatoris. Usque ad consulatum pervenit.

 De familia 
Equestri familia natus est : maiores eius numquam curulem magistratum gesserant nec senatores fuerant. Homo novus itaque recte dici potest qui cursum honorum Caesaris patrocinii gratia percurrit.

 De legato et amico Caesaris 
Tribunus plebis Cn. Pompeio Licinio Crasso consulibus, id est anno 55 a.C.n., fuit : tum leges quae consulibus et Caesari placebant (id est "triumviris") ad populum tulit. Lex Trebonia (ex eius nomine appellata) Syriam Crasso et Hispanias Pompeio cum proconsulari imperio in quinquennium decernebatDio Cassius 39.33. Plut. Pompeius 52 et Cato minor 43. Lex Trebonia de provinciis consularibus. Idem Francogallice versum..

Postea ab anno 54 a.C.n. usque ad annum 49 a.C.n. legatus Caesaris in Gallia ac deinde in bello civili adversus Pompeium fuit. Anno 49 a.C.n. Caesar in Hispaniam festinans eum obsidioni Massiliae praefecit cum Decimo Iunio Bruto. Mense octobri Massilienses sese dedideruntEmmanuel Davin, "Un bimillénaire : Le combat naval de Tauroentum (49 avant J.-C.)", Bulletin de l'Association Guillaume Budé, 1952ː 70-83..

Ideo anno 48 a.C.n. praetor urbanus Romae fuit. Eo anno saepissime  debitorum difficultatibus cognoscendis operam dedit, dum collega Marcus Caelius Rufus, sive ex invidia sive quod Pompei gratiam adpetebat, seditiones ei movet, dum legem de tabulis novis proponit : Trebonius qui Caesaris absentis mandata exsequebatur primo  a populo male mulcatus  est, sed consul Servilius Isauricus et senatus Caelium e praetura ac re publica  removendum esse iudicaveruntDio Cassius 42.22-23.. Quem postea tumultum bellicum in agris moventem consul Servilius Isauricus vicit.

Post praeturam properanter in Hispaniam Ulteriorem missus est, ut Quinto Cassio Longino succederet, quem Caesar, ex Hispania anno 49 a.C.n. aestate exeunte proficiscens, illi provinciae  praefecerat. Cassius autem tam incolarum quam partis exercitus odium meruerat ob avaritiam nimiam : quin etiam insidiis petitus et vulneratus erat. Sed iam Pompeianae partes, invidia Caesariani praesidis roboratae, in Hispania multum profecerant. Itaque post nonnullos menses Trebonius et ipse  e provincia expulsus estDio Cassius 43.29., legionibus filios Pompei  duces accipientibus.

Anno 45 a.C.n. consul suffectus per tres menses (octobrem, novembrem, decembrem) sub Caesare dictatore fuit qui collegam ei dedit Quintum Fabium Maximum : nam illo anno Caesar diu consul sine collega mansit. Deinde magistratum abdicavit et successoribus tradidit (quod tum primum in historia Romana fiebat, consulem nec impeditum nec mortuum eundem non  per totum annum in imperio manere ; postea vero sub imperatoribus ita fieri solebat ut per duos menses consulatum gererent et successores acciperentDio Cassius 43.46. Francisco Pina Polo, "Magistrates without Pedigree: The Consules Suffecti of the Triumviral Age", The Journal of Roman Studies, 2018ː 99-114.).  Post consulatum Trebonius proconsul in Asiam, provinciam ditissimam et exoptatissimam, profecturus erat cum ...

 De interfectore Caesaris 
Unus e coniuratis fuit qui Idibus Martiis anno 44 a.C.n. Caesarem dictatorem in Curia necaverunt : nam eo die Marcum Antonium consulem de consilio ad portas sermone retinuit, ne in Curiam intraretPlutarchus, Brutus XVII.. Cur post tanta beneficia accepta illi coniurationi interfuerit, incertum est. Nonnulli putant eum Ciceronis amicitia - commercium enim epistularum  inter eos fuit - a Gaio Caesare alienatum esse. Nisi fortasse ea de causa quod, multorum Romanorum exemplo, reges et regnum  oderat.

In provincia Asia proconsul operam dedit, ut provinciae exercitusque partis orientalis imperii Romani in Gai Cassii et Marci Bruti coniuratorum potestatem venirent atque vectigalia provinciae suae eis tradebat, Romam non mittebat. Non satis cautus tamen fuit: nam initio anni 43 a.C.n. a Publio Cornelio Dolabella, qui Marco Antonio  favebat et in provinciam Syriam iter faciebat, Smyrnae circumventus est atque   caput eius abscisum militibus ludibrio fuit quocum velut pila ludebantAppianus BC III,101. Cicero de crudelissimis cruciatibus insuper loquitur.. Quod caput ad statuam Gai Caesaris, cuius neci interfuerat, abiectum esse apud Dionem47.29. legimus.

Trebonius persona fuit in Shakesperii Iulio CaesareFrederick Morgan Padelford, "Julius Cœsar 2. 2. 104", Modern Language Notes, 1906ː 160..

 Notae 

 Fontes 
 Appianus, libro tertio Bellorum civilium 4, 18, 97-101, 253.
 Aulus Hirtius, libro octavo de Bello Gallico capitulis 6,11,14,46 et 54.
 Caesar, libro quinto de Bello Gallico capitulis 17 et 24 ; necnon VI,33 ; VII,11 et 81.
       de Bello civili I,36 ; II,1-16 ; III,20-21.
       de Bello Alexandrino (incerto auctore, non ab ipso Caesare) : LXIV,2.
 Cicero, secunda Philippica capitulis 27,30 et 34.
          undecima Philippica, passim de morte Trebonii.
          tertia decima Philippica, capitulis 22-23 et 37-39.
          libro undecimo Epistularum ad Atticum : 6(3) necnon libro quarto decimo ep. 10 et libro octavo ep. 3.
 libro secundo Epistularum ad Brutum, ep. 3. 
          libro decimo Epistularum ad familiares epistula 28, necnon XII,16 (ab ipso Trebonio scripta) et XV,20-21.
Dio Cassius libro XLVII Historiae Romanae cap. 21, 26, 29 necnon libro XXXIX cap. 33-35 et XLIV cap. 14, 19.
Plutarchus, Pompeius 52.
 Cato minor 43.
Antonius 13
 Titus Livius, Periochae 119.
 Velleius Paterculus, libro secundo Historiae Romanae capitulis 56,61,69.

 Plura legere si cupis 
François Prost, "[https://core.ac.uk/download/pdf/83002368.pdf Les morts de Ser. Sulpicius Rufus et de C. Trebonius dans les Philippiques de Cicéron]", Itaca, 2015/6ː 65-74
Rohr Vio (Francesca),  'Publio Cornelio Dolabella, ultor Caesaris primus. L'assassinio di Gaio Trebonio nella polemica politica del post cesaricidio',  Aevum 2006(81) : 105-119
F. X. Ryan, "The Quaestorship of Trebonius", Rheinisches Museum für Philologie, 1997ː 414-416 
vita paucis verbis - apud: Pierers Universal-Lexikon'', tomus 17. Altenburgi in Misnia 1863, p. 778



Categoria:Consules
Categoria:Tribuni plebis
Categoria:Milites Romani antiqui
Categoria:Mortui 43 a.C.n.
Categoria:Nati saeculo 1 a.C.n.
Categoria:Magnicidae
Categoria:Victimae Belli Civilis (44-30 a.C.n.)
Categoria:Participes Belli Gallici
Categoria:Participes Belli Civilis (49-45 a.C.n.)